Omugagga Cameroon Gitawo akulira ekibiina kya 'The Money Team Africa' (TMT) ayogedde ku nkolagana ye ne moddo Judith Heard, omu ku bawala abamanyiddwa olw'okusula nga batiguka mu Kampala.
Oluvannyuma lw'ebigambo okuyiting'ana nga ababiri bano bwe balina enkolagana eyenjawulo era nti gye buvuddeko baafuna obutakkaanya ne batabuka olw'ensonga ezeekusa ku laavu, Gitawo agamba kino si kituufu, Judith Heard y'omu ku bawala mikwano gye b'abadde acakaza n'okuwa ssente olw'omutima gwe omugabi ebbanga ly'amaze ng'ali ku luwummula mu Uganda.
"Abawala bangi banneeyunira era bwe mbeeredde mu Uganda nga tebanva ku lusegere omuli ne bakabasajja, olwo ababadde bandaba ne batandika okumpita amannya agenjawulo okuli 'nnannyini bakyala' abalala nti kirabika nnina magineti esika abakyala.
Wadde nze eby'okubaganza si byembaddeko, siwakana nti bangi ku bano omuli ne Judith bandiba nga banneegwanyiza kubanga tewali atayagala kubeera na mugagga," Gitawo bwe yagambye.
Yagambye nti mu kiseera kino eby'abakazi si by'aliko yeemalidde ku kuddukanya bizinensi ze n'okulaba nga atuukiriza obuvunaanyizibwa bw'ekibiina kye ekya TMT omuli n'okuyamba abaana abali mu bwetaavu.
lug_Latn lug_Latn lug_Latn lug_Latn lug_Latn